WICE-III กอดคอพุ่งกระฉูด! ลุ้นกำไร Q2 โตแรงรับดีมานด์ขนส่งระหว่างปท.ฟื้น
ผู้สื่อข่าวรายงานว่า ราคาหุ้น บริษัท ไวส์ โลจิสติกส์ จำ …
31 พ.ค. 2564

ผู้สื่อข่าวรายงานว่า ราคาหุ้น บริษัท ไวส์ โลจิสติกส์ จำกัด (มหาชน) หรือ WICE  ณ วันที่ 31 พ.ค.2564 ล่าสุด ณ เวลา 12.08 น. อยู่ที่ระดับ 8.85 บาท ปรับตัวขึ้น 0.95 บาท หรือ 12.03% สูงสุดที่ระดับ 8.85 บาท ต่ำสุดที่ระดับ 8.10 บาท ด้วยมูลค่าการซื้อขาย 316.31 ล้านบาท
ขณะเดียวกันราคาหุ้น บริษัท ทริพเพิล ไอ โลจิสติกส์ จำกัด (มหาชน) หรือ III อยู่ที่ระดับ 11.70 บาท ปรับตัวขึ้น 2.30 บาท หรือ 24.47% สูงสุดที่ระดับ 11.90 บาท ต่ำสุดที่ระดับ 9.90 บาท ด้วยมูลค่าการซื้อขาย 833.58 ล้านบาท
โดยราคาหุ้นทั้ง 2 บจ. ซึ่งอยู่ในกลุ่มให้บริการด้านโลจิสติกส์ปรับตัวขึ้นอย่างร้อนแรงในวันนี้ สำหรับปัจจัยที่คาดว่าสนับสนุนให้ผลการดำเนินงานปรับตัวเพิ่มขึ้นมาจากปริมาณและความต้องการขนส่งสินค้าระหว่างประเทศมีจำนวนเพิ่มขึ้นอย่างต่อเนื่อง โดยเฉพาะสินค้าสินค้าอินเล็ก ทรอนิกส์ ยานยนต์ ซึ่งจะส่งผลต่อรายได้ของบริษัทฯ ในไตรมาสที่ 2
ทั้งนี้ บริษัทหลักทรัพย์ เมย์แบงก์ กิมเอ็ง (ประเทศไทย) จำกัด ระบุในบทวิเคราะห์ประเมินเกี่ยวกับหุ้น WICE โดยปรับประมาณการขึ้น 18% เป็น 294 ล้านบาท เติบโต 45.1% จากปีก่อน ด้วยสมมติฐาน GPM เพิ่มขึ้น 110bps เป็น 15.6% (vs ไตรมาส 1/64 ทำได้แล้วที่ 17.1%) ส่งผลให้ NPM ขยับขึ้นเป็น 6.2% ใกล้เคียงกับเป้าบริษัท ขณะที่ราคาเหมาะสมอิง P/E 20 เท่าตามเดิมจะได้ราคาเหมาะสมใหม่ที่ 9.00 บาท/หุ้น เพิ่มขึ้น 18% จาก 7.60 บาท ดังนั้นคงคำแนะนำ “ซื้อ”
ขณะที่ ผู้บริหาร WICE  เผยแผนที่น่าสนใจคือ จะกลับมาให้น้ำหนักการขนส่งเส้นทางสหรัฐมากขึ้น หลังจากวิกฤตโควิด-19 ทำให้วิธีการขนส่งเข้าสหรัฐเปลี่ยนไป ซึ่งเปิดโอกาสใหม่ให้กับผู้ประกอบการขาเข้าสหรัฐ ซึ่งผู้บริหารวางเป้ารายได้เพิ่มเท่าตัวเป็น 500 ล้านบาท ปีนี้
ขณะที่จะเพิ่มธุรกิจกลุ่มลูกค้าจีนที่ย้ายฐานมาเมืองไทย เป้า 200 ล้านบาท และจัดซื้อตู้คอนเทนเนอร์ให้ครบ 200 ตู้ตามแผน เพื่อดันธุรกิจ cross boarder ของบริษัทย่อย ETL ต่อไป ขณะที่ETL จะเพิ่มเที่ยวตู้ขนส่งแบบ LTL ซึ่งได้มาร์จิ้นสูงมาก จาก 1 ตู้/สัปดาห์ เป็นวันละ 1 ตู้ อีกทั้งผลักดัน ETL จดทะเบียนเข้าตลาดหุ้นในปีหน้า เพื่อรองรับการเติบโตที่สูงมาก นอกจากนี้บริษัทฯ จะทำการเช่าคลังสินค้าอีก 1 แห่งเพื่อขยายการให้บริการ โดยในภาพรวมปี 2564 บริษัทตั้งเป้ารายได้ 4.8 พันล้านบาท และอัตรากำไรสุทธิ (NPM) ไม่ต่ำกว่า 6%
ด้านแนวโน้มไตรมาส 2/64 คาดว่ามีโอกาสสูงที่ WICE จะมีกำไรทำสถิติใหม่เป็นไตรมาสที่ 6 ติดต่อกัน ต่อจากไตรมาส 1/64 ที่กำไรสุทธิออกมา 81 ล้านบาท +36.0% จากไตรมาสก่อน และ +167.0% จากปีก่อน พร้อมด้วย GPM ที่ขยายจาก 13.1% ในไตรมาส 4/63 เป็น 17.1% ในไตรมาส 1/64 ทำให้กำไรสุทธิดีกว่าคาด 22% และยังคิดเป็น 33% ของประมาณการอีกด้วย ผู้บริหารเผยว่าทิศทางไตรมาส 2/64 อุปสงค์ของภาคส่งออกยังแข็งแรง
โดยเฉพาะกลุ่มสินค้าอินเล็ก ทรอนิกส์ ยานยนต์ ขณะที่อุปทานเรือยังตึงตัวคล้ายไตรมาสก่อน ดังนั้นคาด GPM ของ Sea freight จะทรงตัวระดับสูง 17.3%+/- ส่วนอุปทานเครื่องบินดีขึ้นเล็กน้อย บริษัทจึงได้ลดสัดส่วนการใช้ระวางของ charter flight ลงมาตั้งแต่ไตรมาส 1/64 เลยช่วยดึงให้ GPM ของ Air freight ดีดตัวขึ้นมาถึง 590bps จากไตรมาส 4/63
ด้าน บล.ทิสโก้ แนะนำซื้อ III ราคาเป้าหมาย 9.50 บาท